**NC Lions club KUNA iz Osijeka** i **Udruga rekreativnih biciklista „Kotrljaneri„** organiziraju humanitarnu vožnju biciklima pod nazivom

**„Biciklima za Bubamaru„**

Biciklijade za pomoć djeci sa posebnim potrebama postale su tradicionalne humanitarne akcije koje su uspješno realizirane zahvaljujući pomoći lokalne zajednice i svih ljudi dobre volje koji mogu i žele pomoći djeci u potrebi. Biciklijada je planirana za nedjelju, **15.svibnja 2016. godine** i biciklistička kolona će voziti iz Osijeka u Vinkovce.

**Akcijom želimo prikupiti sredstva za kupnju stacionarnih bicikala Centru za odgoj i obrazovanje „Ivan Štark“ iz Osijeka i Udruzi Bubamara iz Vinkovaca**. U okviru ove manifestacije biciklisti Slavonije i Baranje i gosti će organizirano, u koloni voziti na relaciji Osijek – Ernestinovo – Markušica – Vinkovci – Tordinci – Tenja - Osijek. Kao i u dosadašnjim biciklijadama očekuje se sudjelovanje oko 200 biciklista iz Slavonije i Baranje i ostalih dijelova Hrvatske i inozemstva. Humanitarni događaj zamišljen je kao koordinirana akcija tri događaja koji su međusobno povezani, ali po svom karakteru neovisni.

**Prvi događaj** je okupljanje biciklista na Trgu A. Starčevića u Osijeku, sa nizom osmišljenih aktivnosti koja su namijenjena kako biciklistima, tako i građanima, a osobito djeci. U organizaciju će bit uključen i Odjel za prevenciju sigurnosti prometa Prometne policije Osječko-baranjske županije.

**Drugi događaj** je organizirana vožnja biciklista navedenom rutom i sve popratne aktivnosti vezane za humanitarnu biciklijadu. Osim humanitarnog karaktera biciklijada ima edukativni karakter, jer se u projektu promovira biciklizam kao zdrav način života, te sigurnost prometa na cestama (obavezna sigurnosna oprema za bicikliste, vožnja u skupini, poštivanje prometnih propisa itd...) u suradnji sa Prometnom policijom. U svakom od mjesta kroz koje prolazi biciklistička kolona tradicionalno se, uz pomoć i odabir lokalne zajednice, **poklanja djetetu iz obitelji u potrebi, brdski bicikl sa pripadajućom opremom.**

**Treći događaj** u okviru akcije je u Vinkovcima, ispred prostorija Udruge „Bubamara“. Sudionicima biciklističke kolone bit će organiziran ručak, odmor i okrijepa ispred Udruge, a planirano vrijeme zadržavanja biciklista je prema vremenskom planu 1,5 sat.

U prigodnom programu izvršit će se predaja stacionarnog bicikla Udruzi „Bubamara“ i predaja bicikala korisnicima **Dječji dom „Sv. Ana“ iz Vinkovaca pod geslom „Moj prvi bicikl“ – tradicionalna zajednička akcija LIONS KLUBOVA.**

Cijena bicikla koji se donira sa pripadajućom opremom je 500 kuna. Svaki Lions klub koji donira novac ili samostalno kupi bicikl za dječji uzrast do 7 godina, zajedno sa organizatorima predaje svoj bicikl u Vinkovcima Dječjem domu „Sv. Ana“. Bicikli za najmlađe donira se Ustanovi, ne pojedinačnom djetetu, pa se očekuje da će ga koristiti djeca tog uzrasta više generacija. Prošle godine su bicikli kupljeni donacijama Lions klubova u okviru akcije „Moj prvi bicikl“, donirani najmlađim biciklistima iz SOS sela u Ladimirevcima. Akcija „Moj prvi bicikl“ zajednička je akcija NCLC „Kuna“ i svakog kluba koji se akciji priključi, pa se može prikazati kao odrađana akcija svakog pojedinog kluba, a ujedno potiče i suradnju između Lions klubova u Regiji. Pozivamo Vas da se priključite akciji „Moj prvi bicikl“ u okviru biciklističke humanitarne vožnje, da na Lionsima svojstven način udružimo druženje i služenje.

U nadi da ste odlučili podržati akciju **„Moj prvi bicikl“** šaljemo Vam račun NCLC Kuna IBAN **HR1824020061100539491, poziv na broj 00 1505, uz napomenu – Moj prvi bicikl.**

Biciklističke humanitarne akcije tradicionalno prate nacionalni i lokalni mediji i web portali, pa očekujemo adekvatnu medijsku pozornost usmjerenu na sva tri događaja.

Molimo Vas da informirate svoju zajednicu o događaju i pozovete svoje članove, prijatelje i donatore da svojim prilozima i sudjelovanjem podrže humanitarnu vožnju „Biciklima za Bubamaru“.

**Link za prijavu i uplatu kotizacija**: <http://lionsklub-kuna.hr/biciklijada/>

Kotizacija se može uplatiti i neovisno o sudjelovanju u biciklijadi a iznosi 30,00kn. Uplatom ćete omogućiti nabavku većeg broja bicikala koje ćemo darovati.

**Smještaj:**

Zainteresirani koji dolaze izvan Osijeka mogu povoljno rezervirati smještaj u hotelu Central <http://www.hotel-central-os.hr/>

Uz naznaku „Lionsi“ cijena noćenja je 200,00 kn + 7,00kn boravišne pristojbe.

**Bicikli:**

Za Lionse koji dolaze izvan Osijeka i nisu u mogućnosti ili nemaju bicikle osigurali smo 10 test bicikala marke Specialized, Le Grand i Cross (uz prethodnu najavu radi ograničenog broja). Bicikli se mogu preuzeti na Trgu A.Starčevića prije okupljanja sudionika i vratiti ih u Vinkovcima ili Osijeku.

Kontakt osoba: Darko Marshhauser, 0981781780

Za sve detljnije informacije i dogovore stojim na raspolaganju na mail: jovanovski.verica@gmail.com

Unaprijed se zahvaljujem,

 Predsjednica NCLC Kuna Osijek,

 Verica Jovanovski